Indio

Indio on linn USA-s California osariigis Riverside'i maakonnas. See asub osariigi lõunaosas Coachella orus Palm Springsist umbes 37 km kaugusel idas, Riverside'ist 125 km idas ja Los Angelesest 205 km idas.

2020. aasta rahvaloenduse andmetel on seal 89 137 elanikku. Aastal 2010 oli elanikke 79 116. Alates 1992. aastast on Indio olnud Coachella oru kõige rahvarohkem linn. Elanike arv on alates 1980. aastast enam kui neljakordistunud.

 Asukoht 
Indio asub Lõuna-Californias paikneva Riverside'i maakonna keskosas. See piirneb idas Coachellaga, edelas La Quintaga ja läänes Bermuda Dunesiga, lõuna ja põhja jääb kohaliku omavalitsuseta piirkond. Linna pindala on 86 km².

Linna lõunaosa läbib maantee California State Route 111, linna põhjaosa läbib samuti lääne-ida suunas kulgev kiirtee Interstate 10. Mõlemad maanteed on omavahel ühendatud Indio Boulevardi kaudu. Linna idapiirist veidi maad väljaspool eraldub kiirteest Interstate 10 maantee California State Route 86.

Indio kesklinn asub merepinnast neli meetrit madalamal. Linnast umbes 24 km kaugusele kagusse jääv Saltoni mere rannik asub merepinnast 50 meetrit all pool.

 Kliima 
Indio ja kogu Coachella oru kliimat mõjutab ümbritsev pinnamood. Tänu selle asukohale kõrgete mäeahelike vahel ja lõunasse avanevas orus, on linna kliima aasta läbi soe. Talvi peetakse Coachella orus isegi USA lääneosa kõige soojemateks. Indios valitseb kuum kõrbekliima. Aasta keskmine maksimaalne õhutemperatuur on 31,9 °C, keskmine madalaim õhutemperatuur on 16,7 °C. Suviti tõuseb õhutemperatuur sageli üle 40 °C, harva isegi 50 °C-ni. Ka öösiti püsib suvel õhutemperatuur tavaliselt üle 28 °C. Talvel on päevane maksimaalne õhutemperatuur 20–30 °C vahel. Kõrgeim mõõdetud õhutemperatuur Indios on 52 °C, mis mõõdeti 6. juulil 1905. Sademeid langeb aastas keskmiselt 87 mm, sademeid esineb peamiselt talvekuudel, aprillist oktoobrini, välja arvatud augustis, ei saja peaaegu üldse. Päikesepaistelisi päevi on aastas 348.

 Ajalugu 
Indio sai linnaõigused 16. mail 1930.

 Kultuur 
pisi|left|Coachella Valley Music and Arts Festivali pealava 2007. aastal
Tänu sellele, et linnas toimub igal aastal rohkesti festivale ja muid üritusi, on linn hüüdnimeks saanud "The City of Festivals" (Festivalide linn). Riverside County Fairgroundsil toimub palju kontserte, monsterautode etendusi, rodeo- ja ratsutamisfestivale ning palju muid üritusi.

Iga aasta toimuvad Indios Riverside County Fair and National Date Festival ja Indio International Tamale Festival. Neist esimene leiab iga aasta veebruaris aset Indio kesklinnas maantee California State Route 111 kõrval paikneval platsil Riverside County Fairgrounds. Alates 1947. aastast toimuval festivalil tähistatakse Coachella oru datlisaagi valmimist. Indio International Tamale Festival toimub iga aasta detsembris Indio vanalinnas ja on pühendatud Ladina-Ameerika traditsioonilisele maisist valmistatavale toidule tamalale.

1993. aastal toimus Empire Polo Clubis ansambli Pearl Jam kontsert ning kuus aastat hiljem sai seal samas alguse muusika- ja kunstifestival Coachella Valley Music and Arts Festival. Muusikafestivalil on osalenud paljud tuntud ansamblid ja muusikud, teiste seas Prince, Paul McCartney, Radiohead, Dr. Dre, Snoop Dogg, Depeche Mode, The Cure, Jay-Z, Tool, Beastie Boys, Red Hot Chili Peppers, Jane's Addiction ja Roger Waters. Alates 2007. aastast toimub festival kolmepäevasena ja alates 2012. aastast aprillis kahe kolmepäevasena festivalina.

2007. aasta mais pani Coachella Valley muusikafestivali korraldaja Paul Tollett aluse kantrimuusikafestivalile Stagecoach Festival. Festival leiab aset nädal pärast Coachella Valley muusikafestivali. Festivalil on teiste seas osalenud näiteks Willie Nelson, Eagles, John Fogerty, Merle Haggard, Taylor Swift ja Carrie Underwood.

2016. aasta oktoobri kahel nädal toimus Indios muusikafestival Desert Trip, kus esinesid The Rolling Stones, Bob Dylan, Paul McCartney, Neil Young, Roger Waters ja The Who.

 Tuntud inimesi 
 Oscar Loya (1979) – laulja ja muusikalilaulja, Saksamaa esindaja 2009. aasta Eurovisiooni lauluvõistlusel
 Vanessa Marcil (1968) – näitleja
 Stan Van Gundy (1959) – korvpallitreener

 Viited 

 Välislingid 
 Koduleht

Kategooria:California linnad